chandermohan.sharma@timesgroup.com बॉलिवुड में भारत-पाक को लेकर फिल्में बनाने का ट्रेंड नया नहीं है। अक्सर इस विषय पर बनी फिल्मों में दोनों देशों के बीच रिश्तों में कड़वाहट, जासूसी, बॉर्डर पर टेंशन या फिर भारत-पाक विभाजन के वक्त की कहानियां नजर आती हैं। 'बजरंगी भाईजान' में जरूर डायरेक्टर ने कुछ अलग और नया किया था। इस हफ्ते रिलीज हुई 'हैपी भाग जाएगी' भी इस विषय पर बनी टोटली मस्त और हैपी फिल्म है। फिल्म की कहानी दोनों देशों के दो प्रमुख शहरों अमृतसर और लाहौर के बीच घूमती है। रिऐलिटी को दरकिनार करके हल्की-फुल्की कॉमिडी फिल्म की चाह में अगर आप थिऐटर जा रहे हैं तो अपसेट नहीं होंगे। भले ही 'तनु वेड्स मनु' फेम डायरेक्टर आनंद एल रॉय इस फिल्म से बतौर को-प्रड्यूसर जुड़े हैं, लेकिन फिल्म पर उनकी छाप साफ नजर आती है। बॉलिवुड के दो कलाकारों के लिए यह फिल्म बेहद खास है। दीपिका पादुकोण के साथ 'कॉकटेल' में दिखने के बाद लीड ऐक्ट्रेस डायना पेंटी करीब चार साल फिल्मों में वापसी कर रही हैं। वहीं ऐक्टर अभय देओल भी लंबे गैप के बाद बड़ी स्क्रीन पर नजर आएंगे। हैपी भाग जाएगी का ट्रेलर यहां देखें कहानी : अमृतसर से पार्षद दमन सिंह बग्गा (जिम्मी शेरगिल) अपनी शादी के जश्न में बेहद खुश है। बग्गा 'यारा ओ यारा' गाने की धुन पर अपने दोस्तों के साथ थिरक रहा है। बग्गा की शादी बेहद खूबसूरत, मस्त, बिंदास हरप्रीत कौर उर्फ हैपी (डायना पेंटी) के साथ होने जा रही है। बग्गा लंबे अर्से से हैपी के साथ शादी का सपना देख रहा है जो कुछ वक्त बाद साकार होने वाला है। हैपी को यह रिश्ता मंजूर नहीं है। दरअसल, हैपी गुरदीप सिंह उर्फ गुड्डू (अली फजल) से प्यार करती है, लेकिन पिता की जिद के चलते हैपी दुल्हन का लिबास पहन कर तैयार हो जाती है। तभी बग्गा को खबर मिलती है कि हैपी भाग गई है। अमृतसर से भागी हैपी जा पहुंचती है लाहौर। हैपी खुद को शहर के जानेमाने राजनेता के बेटे बिलाल अहमद (अभय देओल) के बंगले में पाती है। बिलाल का सपना पाकिस्तान क्रिकेट टीम में खेलने का था। हालांकि, पिता की जिद के चलते बिलाल राजनीति में आ गए। बिलाल की शादी उसकी बचपन की दोस्त जोया (मोमल शेख) से होने वाली है। हैपी की एंट्री होती है तो सारा नजारा ही बदल जाता है। बिलाल के साथ हैपी को देखकर जोया पहले तो दोनों के रिश्तों पर शक करती है, लेकिन हैपी की आपबीती सुनकर जोया भी बिलाल के साथ उसकी मदद करने का फैसला करती है। अब बिलाल और जोया का एक ही मकसद है किसी तरह गुड्डू को लाहौर लाकर हैपी के साथ उसकी शादी करवा दी जाए। फिल्मी खबरें पढ़ें अपने फेसबुक पर, लाइक करें हमारा पेज NBT Movies ऐक्टिंग : पूरी फिल्म हैपी के इर्दगिर्द घूमती है। इस लीड किरदार को डायना पेंटी ने पूरी ईमानदारी और मेहनत के साथ स्क्रीन पर जीवंत किया है। बेशक कुछ सीन में डायना ओवरऐक्टिंग की शिकार रहीं, लेकिन किरदार की डिमांड के मुताबिक, डायना खरी उतरी है। बिलाल के रोल में अभय देओल निराश नहीं करते हैं। अली फजल को कहानी में बेहद कम फुटेज मिल पाई है। वहीं पीयूष मिश्रा ने बेहतरीन ऐक्टिंग से अपने किरदार में जान डाल दी है। लाहौर पुलिस में अफसर बने पीयूष की ऐक्टिंग इस फिल्म की यूएसपी है। वहीं दमन सिंह बग्गा के रोल में जिम्मी का किरदार तनु वेड्स मनु में उनके रोल का एक्सटेंशन लगता है। पाकिस्तानी ऐक्ट्रेस मोमेल शेख बस ठीकठाक रही। डायरेक्शन : मुद्दस्सर अजीज जाने-माने राइटर हैं। ऐसे में उनसे इस बार एक धमाकेदार कहानी की उम्मीद थी, लेकिन हैपी इस कसौटी पर खरी नहीं उतरती। हां, बतौर डायरेक्टर उन्होंने कहानी को मजेदार ढंग से पेश किया है, जो कहीं बोर नहीं करती। हालांकि इंटरवल के बाद कहानी ट्रैक से भटकने लगती है। डायरेक्टर मुदस्सर स्क्रीन पर लाहौर का नजारा और वहां की जुबां पेश करने में जरूर कामयाब हुए। संगीत : फिल्म का संगीत माहौल पर फिट है, कई गानें पॉप्युलर हुए हैं। क्यों देखें : डायना पेंटी का बदला लुक, पीयूष मिश्रा की गजब ऐक्टिंग। अगर बिना तर्क किए लाइट कॉमिडी पसंद करते हैं तो हैपी से मिलकर अपसेट नहीं होंगे।